’n Das wat lekker pas vir elke liewe dag | News24
’n Das wat lekker pas vir elke liewe dag
Koot Swanepoel, wat 2 481 unieke dasse in sy versameling het, wys van sy waardevolste dasse wat hy beoog om binnekort in Jeffreysbaai se Skulpiesmuseum uit te stal. Foto:WERNER HILLS
VERSLAWING is gewoonlik ’n ding wat weggesteek word, maar as dit om die nek geknoop en gedra word, dan moet ’n man maar uitpraat.
Koot Swanepoel van Jeffreysbaai is al 63, maar hy ont-hou nou nog sy eerste laerskooldas, (’n smal bloue met ligblou strepies), want vandat hy dáái das om sy nek geknoop het, het sy dasverslawing begin.
“Daar is net iets omtrent ’n das wat manlikheid en netheid skree,” sê Swanepoel en skuif sy das reg. “Al neem dit drie keer se knoop, my das mag nie te lank of te kort wees nie, en moet ’n perfekte samoesa-driehoekknoop hê.”
Die das om sy nek is slegs één van die 2 481 dasse wat hy gedurende sy leeftyd versamel het.
“Maar dis ook nie sommer eenvoudige, gekoopte dasse nie. Dit is unieke dasse; die soort wat geld nie kan koop nie.”
Swanepoel buk af en haal ’n das versigtig uit ’n sak.
“Dié das is in 1960 aan Suid-Afrikaanse atlete gegee wat daardie tyd vir die laaste keer aan die Olimpiese Spele deelgeneem het.”
Dan spog hy met ’n grys das vol handtekeninge.
“Dié is oud-Springbok Frik du Preez se das. Hierop is die handtekeninge van rugbymanne soos Dawie de Vil-liers en Mannetjies Roux. Op ’n veiling is die das vir R35 000 waardeer.”
Ook ’n das van Clive ­Rice, voormalige kaptein van die nasionale krieketspan, is in Koot se trotse besit.
Selfs ’n pikswart das met die kenmerkende rooi sirkel en drie sewes van die Afrikaner-Weerstandsbeweging (AWB) is in die versameling.
“Dit is my vriend, Eugène Terre’Blanche, se das.”
Volgens Swanepoel het hy en die AWB-leier saam in Klerksdorp gewoon en om braaivleisvure gekuier. “Maar dit is lank gelede. Die Here het intussen my hand geneem en my ’n hele nuwe pad gewys.”
Hy het selfs ’n das van ds. Jannie Pelser, ’n predikant by die Rant-en-Dal-gemeenskaps­kerk aan die Gautengse Wes-Rand, se nek afgehaal nadat Pelser se diens hom diep geraak het.
Pelser is nie die enigste wat al sy das aan Swanepoel moes afstaan nie.
Prof. Jonathan ­Jansen, rektor van die Universiteit van die Vrystaat, vreemdelinge in winkelsentrums en talle ander by troues het al op Swanepoel se vriendelike versoek das losgeknoop en aan hom oorhandig.
“Ek stel myself altyd voor as die man met die grootste, mees unieke dasversameling in Suid-Afrika en dan weier ek om hulle te los tot ek die das het,” skerts Swanepoel.
Tog meen hy sy versameling sal eers werklik volledig wees wanneer hy die legendariese Suid-Afrikaanse gholfspeler Gary Player se das, wat hy saam met sy groen baadjie ontvang het, by die duisende ander dasse kan voeg.
Intussen versamel en bewonder hy elke “storie” wat die embleme op dasse hom “vertel” en is hy van plan om sy bykans 3 000 dasse met hul stories in die dorp se Skul-piesmuseum uit te stal.
“Net soos die uitstal van skulpies ’n eerste is, sal my dasversameling ook ’n eerste wees.”